Imtella' Jannar 2, 2021 Il-Patrijiet Franġiskani Kapuċċini qed jagħtu saqaf lil qrib is-sittin persuna mingħajr dar sakemm iqumu fuq saqajhom. Din il-ħidma ilha għaddejja 20 sena permezz tal-Fondazzjoni Suret il-Bniedem. Li persuna tispiċċa mingħajr saqaf fuq rasha hi umiljazzjoni kbira u jkun diffiċli terġa' tibni ħajjitha mill-ġdid mingħajr għajnuna. Għal dan jaħsbu l-Patrijiet Kapuċċini permezz tal-Fondazzjoni Suret il-Bniedem. "Li tiġi mkeċċi mid-dar jew ma laħħaqtx tħallas il-kera jew imkeċċi mir-raġel jew mill-mara jew mill-istess tfal. Hemm ħafna tbatijiet fis-soċjetà li ħafna nies jaħsbu li huma esklużi, jiena ngħid u llum nifhem li ħadd mhu eskluż li jista' jiġrilu xi ħaġa u l-affarijiet fil-ħajja jinbidlu mil-lejl għan-nhar," spjega Patri Kevin Aquilina. Il-Fondazzjoni Suret il-Bniedem għandha ħamest'idjar li fihom tilqa' persuni li minħabba diversi raġunijiet jispiċċaw m'għandhomx fejn jgħixu u jorqdu. "Li ma għandhomx fejn joqogħdu bl-Ingliż ngħidulhom homeless, hija varjata ħafna, u aħna fil-verità l-fondazzjoni tagħna tilqa' diversi aspetti fil-hajja ta' dawn in-nies li m'għandhomx saqaf fuq rashom. Għandna irġiel, għandna nisa li nsejħulhom każijiet soċjali, imbagħad għandna 3 djar oħra li għandhom bżonn għajnuna aktar speċifika minħabba d-diżabilità mentali li huma għandhom." Id-djar huma Dar Victoria u Dar San Frangisk li t-tnejn jinsabu l-Marsa, Dar Leopoldu fil-Gzira, Dar Theresa Spinelli fil-Belt u oħra Birkirkara li ssemmiet għad-donaturi Emelda u Paul Debono. Bħalissa f'dawn id-djar qed jgħixu 56 persuna; minn tfal sa anzjani. "Naraw li hemm careworkers, aktar attenzjoni personali, rigward il-mediċina, dak kollu li jeħtieġ matul iż-żmien. Dawk ikunu għall-perjodu ta' tul taż-żmien allura jinbnew issir id-dar tagħhom mhux bħal dawk tal-qasam soċjali." Il-Fondazzjoni Suret il-Bniedem tingħata ghajnuna sostanzjali mill-Gvern biex tmexxi dawn id-djar bl-ispiża annwali tagħhom tlaħħaq mat-€800,000. Il-fondazzjoni timpjega 36 ħaddiem fosthom professjonisti u taħdem id f'id mal-Aġenzija Appoġġ biex dawk kollha li jeħtieġu servizz ikun assigurat li jeħduh. Il-fondazzjoni taċċetta diversi għajnuniet u għandha anke skemi li bihom jinġabru oġġetti jew fondi ħalli jkunu mgħejjuna dawn in-nies fiż-żmien li jagħmlu jgħixu fid-djar tagħhom.